Gan gefnogi eich trafodaeth gyda theori, ymarfer a thystiolaeth o’r lenyddiaeth, adfyfyriwch yn feirniadol ar sut y byddech yn cefnogi dysgwr unigol sydd a’i g/chynnydd yn cael ei effeithio gan rwystrau penodol i’w dd/dysgu yn ystod un cyfnod pendant o drosglwyddo (llorweddol neu fertigol). 

Yn yr aseiniad yma byddaf yn trafod sut i gefnogi rhwystr disgybl sydd hefyd yn mynd trwy drosglwyddiad a sut gellir cefnogi’r dysgwr hyn mewn ysgol. Trwy gydol yr aseiniad yma byddaf yn siarad am blentyn o’r enw Mali ac yn ôl dilyn canllawiau Bera (2024) byddaf ddim yn defnyddio enw go iawn y plentyn yma er mwyn bod yn anhysbys. Mae Mali yn ferch saith oed sydd wedi mewnfudo, a symud i ysgol Gymraeg felly ei rhwystr fwyaf sydd ganddi ar y funud ydy'r iaith Gymraeg. Mae Mali'n gallu siarad a deall ychydig o Saesneg ond nid ydy hi'n hollol hyderus wrth ddefnyddio’r iaith. Mae dysgu ieithoedd newydd yn ifanc nid yn unig yn dod â manteision ieithyddol, gall hefyd wella sgiliau gwybyddol craidd, gan gynnwys rhesymu, datrys problemau, a chôf, ynghyd â gwella sgiliau cyfathrebu a rhyngddiwylliannol (Curran and Baidak, 2023). Cytunaf gyda Curran a Baidak (2023) oherwydd o brofiad fy hun gwelaf fod plant sy’n gallu siarad mwy nag un iaith yn fwy hyderus a hefyd yn cael set unigryw o sgiliau a allai defnyddio yn eu bywydau nawr ac yn y dyfodol (Centre for Educational Neuroscience, 2016). Mae Mali ym mlwyddyn dau ond yn gweld bywyd ysgol yn anodd iawn, mae’r newid o wers i wers a dosbarth i fuarth i'r ardal ginio yn cael llawer o effaith arni. Oherwydd ei bod yn cael amser anodd ymgartrefi mewn i'r ysgol, gwelaf fod hyn yn dechrau effeithio ar ei datblygiad emosiynol, gwybyddol a chymdeithasol  (Ruiz-Román, Molina and Alcaide, 2019). 

Yn ôl Lago a Elvstrand (2017) i blentyn sydd wedi symud o wlad wahanol, gall digwyddiadau pontio dydd i ddydd megis dod i’r ysgol, symud o un weithgaredd i’r llall, newid ystafelloedd dosbarth, neu addasu i arferion arferol fod yn heriol iawn. Cytunaf gyda’r datganiad yma oherwydd gwelaf o brofiad fy hun fod angen i blant fod yn gyfforddus wrth drosglwyddo mewn i fywyd ysgol er mwyn iddyn nhw allu datblygu i’w llawn botensial (Child Mind Institute, 2024). Er i rai plant bydd y trosglwyddiadau yma yn llorweddol, ond i Mali maen nhw’n teimlo’n fertigol, gan ei fod yn amgychedd hollol newydd.

Ymfudodd Mali tua dwy fis yn ôl felly mae hi dal yn ymgartrefu mewn i fywyd yr ysgol. Fel ysgol gall ymgartrefu fod yn anodd iawn ond mae'n hollbwysig er mwyn iddi gael cymaint o ddealltwriaeth â'r iaith Gymraeg sydd phosib. Dyma un o'r prif flaenoriaethau gan fod materion iaith yn her sylweddol mewn ysgolion cynradd (Emily, 2023). Amlyga hyn gyda beth ddwedodd Vygosky (Marginson, S. a Dang, T.K.A. 2017) bod iaith yn ganolog i ddatblygiad gwybyddol a dysgu. Dadlau bod plant yn datblygu eu dealltwriaeth trwy ryngweithio cymdeithasol, lle iaith yw’r prif offeryn. Gwelaf hyn yn yr ysgol trwy gymaint o wahanol weithgareddau o ddydd i ddydd megis wrth i’r plant chware ar y buarth, bydd Mali yn cael trafferth cysylltu â chreu perthynas gyda phlant arall. Yn ogystal yn yr ystafell dosbarth, gan nad oes afael gadarnhaol ar yr iaith bydd Mali yn teimlo’n bryderus wrth gymryd rhan mewn gweithgareddau ac ateb cwestiynau (Scott, 2021). Gwelaf fod plant sydd fwyaf hyderus yn yr iaith Gymraeg yn fwy hapus i gyd-chwarae ac ymuno gyda bywyd yr ysgol (National Literacy Trust, 2024).

Gall y rhwystr hwn gyflwyno her sylweddol i Mali yn ei datblygiad, un peth dwi’n rhagweld i fod yn broblem a all godi yn yr ysgol yw ffaith nad ydynt yn deall cyfarwyddiadau a rheolau. Gwelaf fod plant sy'n ymddwyn yn ddrwg neu ddim yn gwrando yn yr ysgol gan amlaf ddim yn deall neu'n wedi drysu (EllenDay, 2023). Gall hyn greu amgylchedd anodd gan fod gweddill y plant angen cwblhau'r gwaith ond wrth iddyn nhw weld un plentyn yn gwneud gwaith gwahanol maen nhw'n ddechrau cwestiynu. Gallai hyn arwain i’r plentyn deimlo’n ofnus ynghylch dod i’r ysgol gan nad yw’n deall beth sy’n digwydd ac yn gallu teimlo'n unig iawn (Ehmke, 2024). I atal Mali rhag teimlo fel hyn, mae'r ysgol yn defnyddio techneg brechdan iaith i bwysleisio geiriau allweddol. Gwelaf fod y dechneg yma yn effeithiol gan fod amser i Mali clywed y gair yn Gymraeg ac yn Saesneg a hefyd yn cael ei ailadrodd yn Gymraeg eto, drwy greu cysylltiadau yn ei phen. Gwelaf fod yn yr ysgol maent yn ceisio oedi rhwng pob cyfarwyddyd i ganiatáu amser i Mali brosesu'r wybodaeth (Speak up Salford, 2024).

Mae parth datblygiad Vygotsky yn ddefnyddiol wrth gefnogi plentyn gyda rhwystr iaith, gan ei fod yn pwysleisio pwysigrwydd o rôl cymorth a chydweithio wrth helpu plant i gyrraedd lefelau uwch o ddealltwriaeth a sgil (Shabani, Khatib a Ebadi, 2010). Mae’r parth datblygiad yn cael ei ddiffinio fel bwlch rhwng yr hyn gall y plentyn ei wneud yn annibynnol a’r hyn y gall ei gyflawni gyda chymorth rhywun arall mwy gwybodus, fel athro/ athrawes, cyfoedion neu ofalwyr (Gredler, 2012). Wrth ystyried hyn, gellir gynnig cymorth ieithyddol i Mali drwy ddilyn damcaniaeth Vygotsky  ar sgaffaldi a sicrhau cefnogaeth. Gall hyn gefnogi dealltwriaeth ac ymgysylltiad tuag at gynnwys neu iaith newydd (Van Der Stuyf, 2002). Yn sefyllfa Mali gall yr ysgol ddefnyddio dulliau megis delweddau, ystumiau, iaith symlach ac arddangosiadau i wneud gwybodaeth fwy dealladwy iddi (Wexler, 2022). Rheswm arall bydd sgaffaldi yn addas ar gyfer helpu cynnydd a datblygiad Mali yw’r rhyddhad graddol o gyfrifoldeb (Kurt, 2020). Mae hyn yn galluogi'r plentyn i fod yn annibynnol mewn tasgau dysgu wrth iddi gyrraedd ei nodau. Mae hyn yn dechrau trwy gynnig presenoldeb cryf ac arweiniad agos. Wrth i'r plentyn symud trwy'r parth datblygiad byddai'r athro yn rhyddhau rheolaeth yn raddol i'r plentyn wrth iddi agosáu at lefel ei dysgu posibl. Mae'r tasgau'n mynd yn fwy anodd er mwyn i'r plentyn gyrraedd eu lefel o ddatblygiad uchaf (Kurt, 2020). 

Cysylltir hyn a Mali oherwydd wrth iddi ddod yn fwy hyderus wrth ddefnyddio’r iaith, bydd Mali yn dod yn llai dibynnol ar gynorthwyydd addysgu neu blant eraill am gymorth. Ond gwelaf weithiau ni fydd y strategaeth o ryddhad graddol o gyfrifoldeb yn effeithiol, oherwydd gall y plant greu perthynas neu ymlyniad tuag at yr athrawes neu gynorthwyydd addysgu (Education Endowment Foundaition, 2018). Gall hyn greu problemau i ddatblygiad y plentyn yn y dyfodol oherwydd fel y dywedir Bowlby (1979) gall ymlyniadau rhy gryf arwain at ddibyniaeth, pryder gwahanu, ac anawsterau wrth ddatblygu. Weithiau gall ymlyniad rhoi ymdeimlad o ddiogelwch, cysur a sefydlogrwydd yn yr ystafell ddosbarth, ond os tynnwch hyn i ffwrdd yn sydyn gall arwain at deimladau o ddryswch, tristwch ac ansicrwydd (Education Endowment Foundaition, 2018). 

I wrthwynebu a hyn, dywedir Piaget  fod ganddo olwg sylfaenol wahanol ar sut mae plant yn dysgu ac yn datblygu  (Cabral, 1976). I’r gwrthwyneb, pwysleisiodd Vygotsky bwysigrwydd rhyngweithio cymdeithasol ac arweiniad o fewn y parth datblygiad, dadleuodd Piaget fod plant yn bennaf yn dysgu trwy archwilio a darganfod yn annibynnol (Van Geert, P. 1998). Credai fod addysg plant yn cael ei gyfyngu gan eu cyfnod gwybyddol, gan wneud rhai mathau o ganllawiau cymdeithasol yn aneffeithiol os nad yw plentyn wedi cyrraedd y cam datblygiad priodol. Mae'r feirniadaeth hon yn awgrymu, yn ôl Piaget, efallai na fydd plant yn elwa o gymorth o fewn y parth ddatblygiad nes eu bod wedi'u paratoi'n wybyddol (Malik a Marwaha, 2023). Nid wyf yn cytuno â’r pwynt hwn gan fy mod yn credu y dylai plant gael cymorth ychwanegol er mwyn gallu ddatblygu.

Mae damcaniaeth systemau ecolegol Bronfenbrenner (1989) yn berthnasol a Mali oherwydd mae hi wedi mewnfudo o wald gwahanol. Mae damcaniaeth Bronfenbrenner yn pwysleisio’r systemau cymhleth, cysylltiedig sy’n dylanwadu ar ddatblygiad plentyn, o amgylcheddau teulu ac ysgol agos i ddylanwadau diwylliannol a chymdeithasol ehangach. Mae pob un o'r systemau hyn, yn effeithio ar sut mae plentyn yn addasu i amgylchedd newydd (Bronfenbrenner 1989). I Mali, yr ysgol oedd y lle cyntaf iddi ddarganfod diwylliant a iaith newydd, felly mae'r system ficro o’r ysgol yn chwarae rhan hanfodol wrth lunio ei datblygiad a'i addasiad. Credaf fod y systemau ecolegol yn hollbwysig i helpu Mali ymgartrefu gan ei bod yn cael y cyfleodd i gymdeithasu gyda chyfoedion a hefyd yn gallu cynnwys ei theulu ym mywyd yr ysgol.

Trosglwyddiadau yw newidiadau sy'n digwydd yn ein bywyd (Birth To 5 Matters, 2021). Gallent fod yn rhai bach dydd i ddydd sy’n digwydd heb i ni sylwi neu yn drosglwyddiad sydd yn newid ein byd cyfan megis ysgariad, babi newydd neu yn sefyllfa Mali mewnfudo i wald gwahanol. Mae trosglwyddiadau yn effeithio ar bawb yn wahanol, yn achos Mali mae trosglwyddiadau llorweddol dydd i ddydd yn anodd iawn megis gadel mam a dad wrth ddod mewn i’r ysgol, amser chware ar y buarth, bwyta cinio yn yr ysgol a mwy. Er mwyn cefnogi Mali gyda’r trosglwyddiadau yma mae'r ysgol yn paratoi ystafell dawel yn y bore er mwyn iddi fynd i eistedd os yw hi’n teimlo'n drist er mwyn iddi allu siarad gyda’r cynorthwyydd addysgu. Mae hyn hefyd yn gyfle i Mali siarad am ei theimladau trwy hefyd ymarfer ei iaith Gymraeg. I ategi hyn mae gan Mali ffrind yn y dosbarth, mae Mali wedi creu ymlyniad i'r plentyn yma. Ond yr unig her gyda hyn yw, os nad yw’r ffrind yn bresennol, gall hyn achosi pryder i Mali. Awgryma’r NSPCC (2021) gall darfu ar ymlyniad effeithio ar blentyn yn emosiynol ac yn seicolegol pan fydd yn oedolyn, a hefyd yn cael effaith ar eu perthnasoedd yn y dyfodol.

Mae'r cwricwlwm i Gymru (Llywodraeth Cymru, 2021), yn sylfaen ar gyfer dysgu academaidd, gall ysgolion ac athrawon gynllunio strategaethau datblygu trwy ddefnyddio dulliau a gweithgareddau addysgu â nodau penodol a amlinellir yn y cwricwlwm. Maent yn defnyddio'r strategaethau hyn i gefnogi twf unigolion, meithrin cynhwysiant, a mynd i'r afael ag anghenion datblygu penodol (Gibb, 2021). Yn achos Mali mae'r ysgol yn defnyddio llawer o strategaethau megis lluniau gweledol o drefn y dydd a lluniau o beth maen nhw yn dysgu heddiw er mwyn iddi hi ddeall. Yn fy marn i mae’r strategaeth yma'n fwy defnyddiol yn yr wythnosau cyntaf er mwyn iddi ddod yn gyfarwydd gyda threfn yr ysgol. Credaf fod y strategaeth hon yn gweithio orau ar gyfer gwersi iaith neu ar ddechrau'r diwrnod pan fyddant yn mynd dros unrhyw gynlluniau neu amserlennu (Linde, 2022). Strategaeth arall gellir defnyddio gyda Mali yw sesiynau ymyrraeth, mae hyn yn golygu bydd Mali yn cael cyfle i fynd allan o'r dosbarth i grŵp llai a mynd dros geiriau syml ac ymarfer gweithgareddau megis Tric a Chlic, paru geirfa â llun, ysgrifennu a llawer mwy. Mae cyd-weithio fel grŵp yn ddefnydd effeithiol o gymorth oedolion gan y gall ddiwallu anghenion mwy nag un disgybl ar unwaith (Speech, 2023). Ond gyda'r math hwn o sesiynau mae'n gofyn i aelod o staff gael ryw lefel o brofiad neu hyfforddiant er mwyn iddo fod yn llwyddiannus. A hefyd mae rhai rhaglenni ymyrraeth iaith yn gofyn am gyflwyniad dwys iawn dros gyfnod hir o amser felly ni fydd pob plentyn nac ysgol yn gallu cael mynediad i'r rhaglen hon (Speech, 2023).

Strategaeth arall sy'n cael eu defnyddio i ddatblygu iaith Mali yw'r drilio iaith, mae driliau iaith yn ddefnyddiol oherwydd eu bod yn rhoi cyfle i'r dysgwr glywed ac ymarfer strwythurau iaith allweddol (The Bell Foundation, 2022). Gyda’r gweithgaredd yma rydym yn ymarfer geirfa a brawddegau dydd i ddydd, gwelaf fod y gweithgaredd yma yn hybu patrymau cywir gan ei fod yn ymarfer ar lafar. Yr unig bethau gall fynd o’r lle gyda’r strategaeth yma yw y gallai plant ddod i arfer ag arfer iaith anghywir ac weithiau gallai hynny arwain at ddryswch yn y dyfodol.

Un strategaeth sydd yn newydd mewn ysgol ydy boreon cyswllt unwaith bob mis gyda rhieni. Mae hyn yn gyfle i rieni ddod mewn i'r ysgol a siarad â'r athrawon am unrhyw broblemau, pryderon neu am gymorth cyffredinol. Mae’r math hwn o ddigwyddiad yn meithrin partneriaeth gryf rhwng yr ysgol a theuluoedd, sydd wedyn yn cael effaith gadarnhaol ar ddisgyblion a chymuned yr ysgol (Mullin, 2023). Mae cyfathrebu uniongyrchol rhwng rhieni ac athrawon yn caniatáu cyfnewid gwybodaeth glir am gynnydd, anghenion a chryfderau'r disgyblion (Deslandes, Barma a Morin, 2015). Mae hyn yn ddefnyddiol iawn i reini Mali er mwyn iddyn nhw ddysgu am wefannau defnyddiol megis Tric a Chlic, Hwb, S4C a llawer mwy. Mae ymchwil yn dangos pan fydd rhieni’n cymryd rhan weithredol yn addysg eu plentyn, mae'r plentyn yn fwy tebygol o berfformio’n well yn academaidd, mynychu’r ysgol yn rheolaidd, a datblygu agwedd gadarnhaol at ddysgu (Stanford, 2023). Felly credaf dyle fwy o ysgolion cynnal y sesiynau yma.

Mewn ysgolion mae cydweithio a chyfathrebu yn angenrheidiol i ddatblygiad plentyn. Ym mywyd ysgol mae yna lawer o bobl yn cydweithio dydd i ddydd megis y dysgwyr, rhieni/gofalwyr, staff ysgol, ac asiantaethau allanol (Education Endowment Foundation, 2021). Yn enwedig mewn sefyllfa Mali mae'n hanfodol i gael cefnogaeth gan bob un o'r bobl yma er mwyn iddi allu llwyddo i'w llawn botensial. Mae’r dull cydweithredol hwn yn sicrhau system gymorth gyflawn wedi’i theilwra i anghenion unigryw’r plentyn, gan hwyluso ei llwyddiant academaidd, cymdeithasol ac emosiynol (Llywodraeth Cymru, 2023). Hefyd mae gan yr ysgol bolisïau byddwn yn dilyn er mwyn gwneud yn siŵr fod pob plentyn yn datblygu. I rai plant sydd â rhwystrau iaith, byddwn yn sicrhau ei bod yn treulio mwy o amser i gydweithio gydag asiantaethau allanol er mwyn sicrhau deunydd wed’i addasu’n arbennigol i’r plant. Mae hyn yn fantais enfawr i blentyn fel Mali gan ei fod yn cael amser un i un tŷ allan i’r ystafell dosbarth (Education Endowment Foundaition, 2021). Mae’r sylw unigol hwn yn creu awyrgylch cefnogol lle gallent fagu hyder a derbyn cymorth angenrheidiol i wneud cynnydd. Ond er hyn, gall amser un i un y tu allan i'r ystafell ddosbarth fod yn fuddiol mewn rhai cyd-destunau, gall hefyd dod ag anfanteision posibl, oherwydd bydd y plentyn yma yn colli allan ar amser yn y dosbarth gyda'r athro a gadael ei chyfoedion ( Education Endowment Foundaition, 2023). Pan fydd plentyn yn cael ei neilltuo am amser un i un y tu allan i’r ystafell ddosbarth, efallai y bydd yn teimlo’n wahanol i’w cyfoedion, ac efallai yn ei gwneud hi deimlo’n wahanol a ddim cystal a pawb arall. Gallai hyn arwain at deimladau o unigedd neu embaras. Mae hyn eisoes yn anodd i Mali gan ei bod yn newydd i'r ysgol, felly gellir ystyried hyn fel peth negyddol i Mali.

I gloi, dim ond tua 20% o ddisgyblion y Deyrnas Unedig (DU) sy’n siarad Saesneg fel iaith ychwanegol sy’n golygu eu bod yn dysgu Saesneg fel ail iaith i’w mamiaith (Emily, 2023). Wrth ystyried hyn, mae 20% o’r DU dan anfantais ieithyddol i gymharu a gweddill y boblogaeth, ond hefyd ar y llaw arall, mae gyda nhw’r mantais o gael ail iaith. Credaf y dylai ysgolion neilltuo mwy o amser i gael hyfforddiant priodol er mwyn helpu’r plant hyn sydd â rhwystrau iaith. Yn y pen draw, nid oes dull ‘un maint i bawb’ o ran cyfieithu iaith mewn addysg. Ond er mwyn helpu datblygiad Mali yn y dyfodol credaf dylai ysgolion ddilyn y strategaethau a drafodwyd, fel drillio iaith a brechdanau iaith. Mae'r ffordd ymlaen yn gofyn am ymagweddau amyneddgar, gydweithredol, gan gydnabod bod caffael iaith ac ymgartrefi i ardaloedd newydd yn cymryd amser. Byddaf yn cymryd popeth dwi wedi ymchwilio a dysgu o'r aseiniad yma mewn i fy mhrofiad dysgu olaf ac wrth gwblhau'r safonau proffesiynol. 

